Чет өлкөлүк сынактарда байгелүү орундарды камсыздап келген ырчы Адилет Азимов да бопбойдок. Ага өзүнө окшогон кара каш, кара көз, ак жуумал кыздар жагат. Өзбек ырчысы Шахзодага окшош болсоңуз Адилеттин жүрөгүн түбөлүк ээлеген болосуз. Түнкү клубга барбаган, үйдөн чыкпаган кыздарды баалаган ырчыга жасалма кыздар жага бербейт. «Обу жоктонуп жасалма сүйлөп , «мага айфон жагат» деп чоёктогон кыздардан качам. Жалжактап каткырып, ашыкча сүйлөгөн кыздар да менин табитимде эмес. Бирок койдон жоош, сүйлөбөй отура берген кыздардан да бат эле тажап кетем. Мага орду менен сүйлөгөн, кызыктуу, тартиптүү кыздар жагат. Өзүмдөн 5-6 жаш улуу кызды сүйүп калсам, үйлөнүүгө даярмын»,- дейт. Үй-бүлөнүн жалгыз эркек уулу болгон Адилет учурда 2 кабаттуу үй салып жаткан кези. «Катын алсаң отун ал» дегендей, салынып жаткан үйүмдү бүтүрүп, болочоктогу жубайыма бардык шарттарды түзүп алып, буюрса, 3 жылдан кийин үйлөнөм»,- деген үй-бүлөгө карамдуу бул жигитти азыртадан эле менчиктештирүүгө өтүңүз.